paragraph_text: Književna nagrada nosi ime po grofici Katarini Patačić iz Varaždina koja je živjela je na prijelazu iz 18. u 19. stoljeće i pisala poeziju. Nagradu "Katarina Patačić" je 2000. godine utemeljilo Varaždinsko književno društvo, na inicijativu njihova tadašnjeg predsjednika, književnika Tomislava Ribića. Nagrada "Katarina Patačić" se dodjeljuje jednom godišnje autoru najbolje knjige pisane kajkavskim jezičnim izričajem, objavljene u godini koja prethodi nagradi. U konkurenciju za nagradu prijavljuju se zbirke poezije, proze i eseja, te romani i drame, kao i knjige kombiniranih ili graničnih književnih vrsta. Zbornici i antologije ne mogu konkurirati.